Vážený pán

Maroš Žilinka

Generálny prokurátor Slovenskej republiky

Štúrova č. 2

812 85 Bratislava

Modra 10. augusta 2021

Vec: Zákon 283/2021 Z.z. - podnet na podanie ústavnej sťažnosti

Vážený pán generálny prokurátor,

dňa 5. augusta 2021 nadobudol účinnosť zákon č. 283/2021 Z.z. o odobratí nezaslúžených benefitov predstaviteľom komunistického režimu. Príslušníci vojenskej komunity, ale aj polície a civilnej verejnosti so znepokojením prijali informáciu o prijatí daného zákona. Medzi kategórie osôb, ktorých sa navrhovaný zákon týka, sú zaradení aj príslušníci bývalej Spravodajskej správy Generálneho štábu ČSĽA a VKR-VOS, ktorí vykonávali službu v ČSĽA v rokoch 1948 až 1990 a následne po previerkových pohovoroch pokračovali v službe vo vojenských spravodajských a bezpečnostných zložkách až do roku 2003-2004, kedy odchádzali do výsluhových dôchodkov, ktoré im boli priznané v súlade so zákonom č. 328/2002 Z. z. o sociálnom zabezpečení policajtov a vojakov, ktorý je platný do súčasnej doby.

V priebehu legislatívneho procesu sa policajné, vojenské a spravodajské občianske združenia snažili aktívne vstúpiť do procesu tvorby zákona. Bolo vypracovaných niekoľko odborných stanovísk, ktoré boli následne rozoslané najvyšším ústavným činiteľom, niektorým ministrom, predsedom politických strán, niektorým predsedom parlamentných výborov a všetkým poslancom NR SR. V rámci medzirezortného pripomienkového konania na portáli Slov-lex sa k návrhu zákona s pripomienkami, vrátane zásadných pripomienok Kancelárie verejného ochrancu práv, vyjadrili aj KOZ SR, Asociácia policajtov vo výslužbe spoločne so 16 vojenskými a spravodajskými občianskymi združeniami, Odborový zväz polície v Slovenskej republike, MV SR, Ministerstvo dopravy a výstavby Slovenskej republiky a ďalšie inštitúcie. Žiaľ, musíme konštatovať, že poslanci využili svoje právo na predloženie poslaneckého návrhu zákona a v podstate tým **vylúčili odbornú i laickú verejnosť** z prípravy a tvorby zákona. Pripomienky vyššie uvedených subjektov, vrátane Kancelárie verejného ochrancu práv, neboli akceptované. Aj napriek tomu, že niektoré pripomienky mali zásadný charakter, sa podľa našich vedomostí neuskutočnilo ani jedno rozporové konanie. Stanovisko vojenskej a spravodajskej komunity s podrobnou analýzou činnosti vojenských spravodajských a bezpečnostných zložiek podporili všetky vojenské občianske združenia, ktoré sú registrované v Slovenskej republike je uvedené v prílohe č. 1.

V preambule zákona sa uvádza zdôvodnenie prijatia daného zákona. Plne rešpektujeme a chápeme rozhorčenie nad udalosťami a neprávosťami, ktoré sa udiali v 50. rokoch minulého storočia. Po negatívnych skúsenostiach z prvej povojnovej dekády, ale najmä od 60. rokov minulého storočia, sa takéto excesy neopakovali alebo sa vyskytli len vo výnimočných prípadoch. Aktéri politických procesov už prakticky vymreli a mnohí príslušníci Štátnej bezpečnosti boli v súlade so zákonom č. 169/1990 o občianskych komisiách pôsobiacich v rezortoch ministerstva vnútra ČSFR za svoju činnosť prepustení do zálohy bez nároku na odchodné, výsluhové príspevky alebo výsluhové dôchodky. Podobná situácia bola po roku 1989 aj v zložkách bývalej VKR, neskoršie Vojenské obranné spravodajstvo. V súlade s rozkazom ministra obrany č. 015/1990 zo dňa 26. 11. 1990 a uznesením branných a bezpečnostných výborov Federálneho zhromaždenia ČSFR zo dňa 18. 12. 1990 č. 47 o vysielaní poslancov Federálneho zhromaždenia ČSFR do previerkových komisií Ministerstva obrany ČSFR sa uskutočnili **reatestácie** príslušníkov VOS, ktoré potvrdili a deklarovali „spôsobilosť ďalej vykonávať službu vojaka z povolania, respektíve profesionálneho vojaka v armáde podľa platných právnych noriem, a to ako z hľadiska odborného, tak aj morálneho“.

Vzhľadom na zameranie a charakter činnosti Spravodajskej správy Generálneho štábu (ZS GŠ) pokračovala jej činnosť bez výraznejších zmien v personálnom obsadení. Zmenil sa smer spravodajského zamerania, ale plnenie úloh spravodajského zabezpečenia armády pokračovalo ďalej. Po vykonaných previerkach a pohovoroch, mohli spôsobilí príslušníci štátnej bezpečnosti, VOS a ZS/GŠ po zložení novej prísahy v súlade so zákonom č. 74/1990 Zb. pokračovať v službe na základe nového funkčného zaradenia. Prijatím zákona č. 283/2021 Z.z. sa v podstate neguje a spochybňuje činnosť a výsledky previerkových komisií, ktoré boli vytvorené s cieľom „očistiť“ spravodajské a bezpečnostné zložky štátu po politických zmenách v roku 1989. **Nespochybniteľnosť** týchto rozhodnutí o bezúhonnosti a  spôsobilosti pre službu týchto osôb potvrdil nakoniec aj Najvyšší správny súd ČR, ako  aj Ústavný súd ČR – Uznesenie US ČR č. 435/04, čo viedlo k zrušeniu zákona parlamentu ČR č. 34/1995 Sb. *(odňatie započítateľnosti doby služby vo VKR do doby služby v armáde pre určenie výšky výsluhového dôchodku)* zákonom č. 221/1999 Sb o vojácích § 165, ods.7.

V nadväznosti na vyššie uvedené rozhodnutie Ústavného súdu ČR je potrebné konštatovať, že v súvislosti so schvaľovaním vládneho návrhu zákona, ktorým sa mení zákon č. 155/1995 Sb. o důchodovém pojištění ve znění pozdějších předpisů, a zákona č. 582/1991 Sb., o organizaci a provádění sociálního zabezpečení ve znění pozdějších předpisů (T 1230 pz), Poslanecká sněmovnaParlamentu Českej republiky na svojom rokovaní dňa 30. júla 2021 zamietla pozmeňujúci návrh niektorých poslancov (T123001), ktorý v podstate doslovne kopíroval zákon č. 283/2021 Z.z. prijatý v NR SR. Materiály legislatívneho procesu sú uvedené v prílohe č. 2.

Po rozdelení ČSFR, Slovenská republika akceptovala vykonané previerky a potvrdila to aj tým, že preverení príslušníci spravodajských a bezpečnostných služieb tvorili základ novobudovaných spravodajských a bezpečnostných zložiek samostatnej Slovenskej republiky. Dôvera štátnych a politických predstaviteľov sa prejavovala aj tým, že boli menovaní do najvyšších riadiacich funkcií, bol im stanovený funkčný plat, boli povyšovaní do vyšších dôstojníckych hodností, vrátane generálskej hodnosti, za čestnú a poctivú prácu v prospech štátu im boli udelené vysoké rezortné vyznamenania.

V tejto súvislosti treba zdôrazniť, že príslušníci vojenských spravodajských a bezpečnostných zložiek sa nepodieľali na plnení úloh, ktoré by viedli k potláčaniu základných ľudských práv a slobôd občanov. Kategoricky odmietame obvinenia založené na princípe kolektívnej viny, ako sú konkrétne straty na životoch, mučenie, utrpenie, týranie, bolesť, strach,  nespravodlivosť alebo obmedzovanie ľudských práv a slobôd.

Samotný zákon nesie v názve formuláciu „o odobratí nezaslúžených benefitov“. To podľa dikcie zákona znamená nezapočítanie odpracovaných rokov do výpočtu **starobných alebo výsluhových dôchodkov**. V súvislostiach uvádzaných v zákone a v ich zmysle nejde a  ani nemôže ísť o „nezaslúžené benefity“. Z  ekonomického hľadiska ide výlučne o časť z  odmeny za vykonanú prácu s konkrétnym viazaným zákonným, a teda záväzným určením. To je principiálna a úplne zásadná otázka. Aj v prípadoch, keď by boli pravidlá odmeňovania, a tým aj výška tejto odmeny akokoľvek diskutabilné, posudzovanie oprávnenosti jej priznania s právnymi dôsledkami osobám uvádzaným v zákone a v podstate všetkým pracujúcim za ich vykonanú prácu podľa dobovo platných pravidiel, nie je ani v zmenených spoločenských podmienkach prípustné a ani akceptovateľné.

V danom kontexte je sporné aj slovo „benefit“. Cudzie slovo „**benefit**“ má v slovenčine celý rad významov, nie je jednoznačne zrejmé, ktorý z týchto významov je predmetom zákona. Starobný alebo výsluhový dôchodok nemôže byť chápaný a v zákone definovaný ako benefit.

Ďalším ťažiskovým a z hľadiska podstaty predmetu veci rozhodujúcim slovom v „zákone“ je prívlastok „**nezaslúžené benefity“**. Právne i vecné vymedzenia tohto slova v zákone absentujú. Bez akéhokoľvek preukázania viny boli zákonom vytvorení občania so zaslúženými a iní s nezaslúženými „benefitmi – dôchodkami“.

Vo všeobecnosti je v našom právnom poriadku vyvodenie osobnej zodpovednosti podmienené minimálne preukázaním porušenia právneho predpisu, osobného zavinenia porušenia tohto predpisu a škody spôsobenej jeho porušením. Zákon neuvádza ani jednu z uvedených podmienok a nesie znaky politicky motivovaného produktu, ktorému sa zákonodarca snaží priradiť znaky právneho predpisu. V tomto zmysle je prijatý zákon aj v rozpore s § 7 zákona č. 125/1996 Z. z. o nemorálnosti a protiprávnosti komunistického systému, kde sa uvádza, že „zodpovednosť a spoluzodpovednosť na spáchaných zločinoch je založená na zásade individuálnej zodpovednosti tých, ktorí sa trestných činov dopustili“.

Zákon v § 27a ods. 1 zavádza objektívnu zodpovednosť všetkých osôb uvedených v navrhovanom znení ustanovenia. Uplatňuje sa tým **princíp kolektívnej viny** u každého jedného príslušníka alebo zamestnanca uvedených zložiek bez akéhokoľvek posúdenia jeho konkrétnej činnosti na úseku jeho pracovného zaradenia. Zákon porušuje aj jeden z najdôležitejších princípov právneho štátu –**prezumpciu neviny.** K jej porušeniu dochádza tým, že je to Ústav pamäti národa (ÚPN), ktorý vopred určí kto je „vinný“, kto má byť sankcionovaný bez toho, aby bola jeho vina preukázaná rozhodnutím príslušného súdu.

V tomto zmysle dochádza aj k **diskriminácii určitej skupiny občanov**, ktorí v danom období pracovali v štátnych a verejných inštitúciách. V roku 1989 bolo v Československu registrovaných cca 1,8 milióna členov KSČ, čo predstavovalo približne 12% celkovej populácie. V drvivej väčšine prípadov presadzovali títo členovia politickú líniu KSČ vo všetkých oblastiach spoločenského života od školstva počnúc, cez kultúru, umenie, súdy, prokuratúry, Zbor väzenskej a justičnej stráže, colníkov, priemysel, poľnohospodárstvo, Národné výbory, diplomaciu, ozbrojené zložky atď.. Z týchto dôvodov pokladáme takéto ustanovenie za **porušenie princípu rovnosti**, ktorý je zakotvený v čl. 12, ods. 1 Ústavy SR a následne aj za diskrimináciu určitej skupiny občanov, u ktorých takýmto spôsobom **dochádza k porušeniu ich ľudských práv** zakotvených v Dohovore o ochrane ľudských práv a základných slobôd.

Základný princíp zákona je postavený na evidenciách, ktoré sú vedené alebo vytvárané na ÚPN. To znamená, že ÚPN rozhoduje o tom, kto je vinný a kto nevinný a jeho rozhodnutie závisí na tom, či daná osoba je vedená ako zamestnanec alebo príslušník inštitúcií vymenovaných v § 27a) až i), alebo nie je vedená, bez skúmania „zločinov“, ktorých sa v mene presadzovania komunistického režimu mala dopustiť. V tomto zmysle je možné konštatovať, že podľa dikcie zákona dochádza k odobratiu kompetencií a povinností správnym a súdnym orgánom štátu, ktoré im určujú iné zákony, a na druhej strane sa tieto kompetencie priznávajú jednému z účastníkov konaní (ÚPN). Tohto účastníka má verejnosť vnímať ako jedinú autoritu povolanú k nestrannému posudzovaniu historických skutočností. Zákon porušuje jeden z najdôležitejších princípov právneho štátu **prezumpciu neviny** tým, že ÚPN vopred určí kto je „vinný“, kto má byť sankcionovaný, správny orgán udeľujúci sankciu (krátenie dôchodkovej dávky) je viazaný potvrdením ÚPN a účastník konania nemá právo sa brániť pred uložením sankcie.

Zákon je prijatý viac ako 30 rokov po politických zmenách v Československu a vracia sa prakticky do minulosti pred viac ako 70 rokmi. Jeho účelom je na základe nezapočítania doby odpracovaných rokov v minulom režime do výpočtu starobných a výsluhových dôchodkov de facto potrestať osoby, ktoré „podporovali komunistický režim“. Všetky osoby uvádzané v  zákone v období ich aktívnej pracovnej činnosti odviedli časť zo svojich príjmov do systému dôchodkového zabezpečenia v súlade s vtedy platným právnym poriadkom. Týmto osobám bol vypočítaný a priznaný starobný alebo výsluhový dôchodok v súlade s právnym poriadkom platným v dobe odchodu do dôchodku. Spätné odňatie dôchodkových dávok, resp. prepočty, pri ktorých by neboli priznané nároky za odpracované roky a odvedené poistné počas služby, **narúša legitímne očakávania, porušuje práva platne nadobudnuté v dobrej viere a** **porušuje jeden zo základných princípov právneho systému vo vyspelých demokratických štátoch, ktorým je zákaz retroaktivity.**

Prijatý zákon podľa nášho názoru nie je v súlade s Ústavou SR (zákon č. 460/1992 Zb.), článkami 1, 12, 13, 35, 39, 46 a 50, s Dohovorom o ochrane ľudských práv a základných slobôd, článkami 6 a 14 a s Európskou sociálnou chartou (revidovanou), článkami 1 a 23. Zákon je v rozpore so základnými princípmi práva, ako je princíp právnej istoty a predvídateľnosti práva, princíp kolektívnej viny a zákaz diskriminácie, zákaz retroaktivity a prezumpcia neviny, právo na rovnaké zaobchádzanie a právo na obhajobu.

Aplikácia zákona č. 283/2021 Z.z. o odobratí nezaslúžených benefitov predstaviteľom komunistického režimu v praxi môže porušiť základné práva, ľudské práva alebo slobody vyplývajúce z Ústavy SR, ďalších zákonov SR a medzinárodných zmlúv, ktoré SR ratifikovala a ktoré boli vyhlásené spôsobom ustanoveným zákonom.

Podnet na preskúmanie súladu zákona 283/2021 Z.z. s Ústavou SR bol podaný aj na Kanceláriu ochrancu ľudských práv a na Slovenské národné stredisko pre ľudské práva. Odborné stanovisko Slovenského národného strediska pre ľudské práva je uvedené v prílohe č. 3.

Vážený pán generálny prokurátor,

na základe vyššie uvedených skutočností žiadame Generálnu prokuratúru SR o preskúmanie podnetu a predloženie Ústavnému súdu SR návrh na začatie konania vo veci súladu zákona číslo 283/2021 Z.z. s Ústavou SR podľa čl. 125 ods. 1 Ústavy SR a zároveň žiadame pozastavenie účinnosti zákona č. 283/2021 Z..z. až do odstránenia nesúladu zákona č. 283/2021 Z.z. s Ústavou SR, Dohovorom o ochrane ľudských práv a ďalších Medzinárodných zmlúv.

V závere chceme vyjadriť presvedčenie, že Generálna prokuratúra Slovenskej republiky objektívne posúdi všetky vyššie uvedené pripomienky a vypracuje stanovisko v súlade s Ústavou SR, Dohovorom o ochrane ľudských práv a ďalšími medzinárodnými dokumentami, ktorých je SR signatárom.

Prílohy:

1. Stanovisko vojenskej a spravodajskej komunity - 5 listov

2. Materiály poslaneckej snemovne ČR – 18 listov

3. Slovenské národné stredisko pre ľudské práva – odborné stanovisko – 3 listy

S úctou,

..................................................

plk.v.v. Ing. Ján Sovjak, PhD.

predseda OZ VMNM